ועדת הכספים, כנסת 20, פרוטוקול מספר 922, 2018-01-16 10:30

משה גפני: אני פותח את ישיבת הוועדה בנושא הצעת חוק לתיקון פקודת מס הכנסה (פטור ממס למקבלי קצבת ילד נכה), הצעת חוק של חברת הכנסת קארין אלהרר ועוד חברים.

משה גפני: אני מבקש קארין אם את יכולה להציג את ההצעה בבקשה.

קארין אלהרר: תודה רבה אדוני היושב ראש, תודה שקבעת את הדיון.

קארין אלהרר: הצעת החוק מטרתה היא אחת ופשוטה, לפשט את ההליכים הביורוקרטיים עבור הורים לילדים עם מוגבלויות.

קארין אלהרר: כיום הורים לילדים נדרשים לעבור אינספור ועדות, בין אם במסגרות חינוכיות, בין אם בביטוח הלאומי, בין ברשות המסים, הכול על מנת לממש זכויות הקיימות לילדים ולהם.

קארין אלהרר: מטרתה של הצעת החוק היא לייתר ועדה נוספת, שפשוט בוועדה שקובעת זכאות לנכות תיקבע גם הזכאות לפטור ממס.

קארין אלהרר: זה נשמע הדבר המתבקש בנסיבות העניין, ההורים צריכים להיות עסוקים בטיפול בילדיהם ולא בטיפול בבירוקרטיה.

קארין אלהרר: אני רוצה לברך את רשות המסים על כך שהם נכונים להצעה הזאת ויש הידברות בנפש חפצה.

קארין אלהרר: וכמובן למוסד לביטוח לאומי, שלהבנתי גם הוא תומך ואני אשמח לשמוע את עמדתם.

קארין אלהרר: אני לא חושבת שצריך להקדיש כל כך הרבה זמן לדבר הכול כך מובן מאליו ואני מאוד מקווה שנוכל לאשר את ההצעה הזאת מוקדם ככל שנוכל.

משה גפני: תודה רבה.

משה גפני: מירי סביון, עמדת רשות המיסים.

<מירי סביון: כמו שחברת הכנסת קארין אלהרר אמרה, היו לנו כמה פגישות בעניין הזה.

<מירי סביון: החקיקה שמוצעת מדברת על כך שאנחנו מקלים את הבירוקרטיה להורים לילדים עם נכויות קשות.

<מירי סביון: זה נושא שאנחנו בהחלט חושבים שהוא נכון לעשות אותו.

<מירי סביון: לכן מבחינתנו הרעיון והעיקרון לגמרי מקובלים כאשר מה שחשוב לנו מבחינת העקרונות של הדברים, שאנחנו לא משנים את המהות של ההקלות שניתנות להורים לילדים, אלא אנחנו מקלים את הבירוקרטיה.

<מירי סביון: זאת אומרת, בכל המצבים שבהם אנחנו יכולים לזהות באופן מובהק, שמי שמקבל גמלה לילד נכה, חד משמעית הילד זכאי לאחוזי הנכות שמזכים בהטבות מס, אנחנו ניתן את זה בצורה אוטומטית מבלי לחייב את הילד ואת ההורים לעבור איזה שהיא מסכת ייסורים נוספת.

<מירי סביון: אנחנו חושבים שזה נכון וראוי מכל בחינה שהיא.

<מירי סביון: לכן, איתרנו מצבים שבהם באופן מובהק אנחנו יכולים להגיד, שברגע שיש אחוז גמלה מסוים, 188% אחוזי גמלה, להורים לילד נכה אין ספק שמגיעים 100% נכות.

<מירי סביון: במצבים האלה אין לנו בעיה לתקן את החקיקה בצורה כזאת שהיא תאפשר הכרה ונכות של 100% על רקע של 188% גמלה.

משה גפני: ואז הוא לא יצטרך לעבור ועדה?

<מירי סביון: לא יצטרך לעבור ועדה נוספת.

<מירי סביון: המשמעות כאן, שמצד אחד יש פה הקלה מאוד משמעותית בבירוקרטיה, הקלה נכונה וראויה.

<מירי סביון: מצד שני, לא שינינו במהות את ההקלות.

<מירי סביון: ניתנות אותן הטבות ולכן אין פה עלויות או עלויות תמיכות.

<מירי סביון: לכן מבחינתנו זה תיקון שהוא מבורך לכל מי שנוגע בדבר.

<מירי סביון: בימים האחרונים עלתה אפשרות שאולי ישנן קבוצות מסוימות נוספות שאפשר להגדיר באופן מובהק.

<מירי סביון: אנחנו כרגע התחלנו - - -

משה גפני: מה למשל?

קארין אלהרר: ילדים עם מוגבלות קוגניטיבית התפתחותית.

משה גפני: הם לא זכאים היום?

קארין אלהרר: הם זכאים.

קארין אלהרר: רשות המיסים יש להם חשש, שכל מי שזכאי ל-100% גמלה ייכנס לקונסטרוקציה הזאת, למה?

קארין אלהרר: כי הם אומרים, שיש ילדים שאם היו עוברים את הוועדה על פי הקריטריונים הנהוגים היום, לא היו מקבלים את הפטור ממס.

קארין אלהרר: אני אתן דוגמה, אולי ילדים עם אלרגיה, אלרגיה קשה אולי מסכנת חיים.

משה גפני: זה 100% נכות.

קארין אלהרר: זה 100% גמלה ולגישת רשות המיסים, על פי הקריטריונים הנהוגים היום הם לא זכאים.

משה גפני: הבנתי.

משה גפני: הביטוח הלאומי, אתם יודעים להגיד על כמה אנחנו מדברים?

משה גפני: מה המספרים של אותם ילדים נכים כמו אלרגיה וכו', שיכול להיות שאם היו עוברים ועדה הם לא היו זכאים.

משה גפני: על מה אנחנו מדברים?

<לימור לוריא: שמי לימור לוריא, ראש אגף נכות בביטוח הלאומי.

<לימור לוריא: אני אדבר על קצבת ילד נכה ואחר כך אתייחס לוועדות מס הכנסה.

<לימור לוריא: בקרב מקבלי הקצבאות לנו יש לנו סדר גודל של 55,000 משפחות שמקבלות קצבאות ילד נכה.

<לימור לוריא: בקצבת ילד נכה יש שלוש רמות זכאות: נמוכה, בינונית וגבוהה לצורך העניין.

<לימור לוריא: הגבוהה היא 188%, הבינונית היא 100% ויש 50% קצבה.

<לימור לוריא: על ה-188% - הרמה הגבוהה, אין פה שום שאלה וברור שכולם צריכים לקבל מבלי לעבור ועדה נוספת.

<לימור לוריא: ב-100% יש לנו קבוצות של ילדים, חלקם, לגביהם אין לנו ספק שהיו צריכים לקבל בלי שום ועדה נוספת, ויש סעיפים שאנחנו חושבים שהיה מקום לבדוק אותם.

משה גפני: אנחנו מדברים על אלה של ה-100%.

משה גפני: על ה-188% אין דיון.

משה גפני: ה-50% גם אין דיון.

משה גפני: הדיון שלנו הוא על כאלה שהם ילדים שיש להם 100% גמלה או קצבה.

מיקי רוזנטל: רק גברתי, בשביל לסבר את האוזן, במקום לדבר אתנו רק באחוזים, אולי תסבירי לנו איזה סוגים של נכויות, פגיעות יש ב-188%, אולי בעיקר ב-100%.

משה גפני: ב-100% זה הנושא.

<לימור לוריא: אני אדבר על ה-100%.

<לימור לוריא: אני גם חושבת שצריך להבחין בין נכות צמיתה, למשל ילד עם עיכוב שכלי, פיגור שכלי שהוא לכל החיים עם פיגור עמוק, יכול לקבל 100% או בינוני, זה לכל החיים וזו קבוצה שאנחנו לא חושבים שצריכה לעמוד בפני ועדה נוספת.

<לימור לוריא: יחד עם זאת, בתוך ה-100% גם יקבלו כל הילדים בספקטרום האוטיסטי 100% גמלה, אבל כשאנחנו בודקים אותם לעניין ועדות מס הכנסה, חלקם לא יגיעו ל-90% הרפואי שמס הכנסה דורש.

<לימור לוריא: לכן בעניין הזה צריך לעשות קצת יותר בחינה לעומק, לרדת יותר לפרטים.

משה גפני: לא הבנתי.

משה גפני: אתם בסוף הדרך תדעו להגיד לנו מה סוג המחלות שעל זה מקבלים 100% קצבה ולא צריך לעבור ועדה, ומה סוגי המחלות שנמצאים ב-100% קצבה אבל כן צריכים לעבור ועדה.

משה גפני: בסוף הדרך תדעו להגיד לנו?

<לימור לוריא: בהסתברות גבוהה שכן.

מיקי רוזנטל: מה זה סוף הדרך?

משה גפני: סוף הדרך זה שבוע שבועיים.

<מירי סביון: זה מה שרציתי להשלים.

<מירי סביון: מכיוון שהנושא הזה עלה, אנחנו חושבים שנכון לתת כמה שבועות כדי שנוכל לעשות עבודה עם ביטוח לאומי.

<מירי סביון: כדי שאותם מצבים שבהם אפשר להגיד שיש זהות, גם נוכל לקחת אחוזי נכות.

משה גפני: אני מציע את הכיוון, הכיוון הוא כזה: על מה שאין ויכוח נאשר את זה בקריאה ראשונה.

משה גפני: ועל מה שיש את הדיון הזה, הם יבואו עם זה לקריאה השנייה והשלישית.

משה גפני: לא נעשה את זה עד שלא יהיו הנתונים.

קארין אלהרר: לא גפני.

משה גפני: מה, את לא רוצה?

קארין אלהרר: לא.

משה גפני: טוב, לא רוצה אז לא.

משה גפני: אני סברתי, שככה אנחנו יכולים להתקדם.

משה גפני: קחי בחשבון שיגיע התקציב אבל את בעלת הבית.

קארין אלהרר: לא, אתה בעל הבית.

משה גפני: אני חשבתי שזאת הדרך להתקדם.

קארין אלהרר: אני מציעת החוק ואתה יושב ראש הוועדה, אבל אני אומר את הדבר הבא.

קארין אלהרר: הצעת החוק הזאת עברה קריאה טרומית לפני הרבה מאוד חודשים.

קארין אלהרר: היו ניסיונות כן לתאם את הדבר הזה.

משה גפני: ידוע לי.

קארין אלהרר: אני מבקשת מאדוני, שנקצוב, אם אפשר, את הבדיקה בשבועיים.

משה גפני: את יודעת מה קורה פה בעוד שבועיים?

קארין אלהרר: עוד שבוע, בסדר?

משה גפני: לא, שבוע היא לא תספיק.

קארין אלהרר: שבוע, לא תספיקו.

<לימור לוריא: אנחנו מבחינתנו - - -

משה גפני: אנחנו לא חלוקים, תגידי למה זה מפריע לך בדרך הזאת?

קארין אלהרר: יש לי הרגשה, שלקראת הקריאה השנייה והשלישית יהיה שינוי בחשיבה.

<מירי סביון: אנחנו חשבנו, שנכון יותר גם מבחינת התיקון עצמו והטכניקה שלו, שאולי תשפיע על השיחה שלכם, נכון יותר לעשות את התיקון הזה בתוך התקנות.

<מירי סביון: סעיף 9(5) בחקיקה ראשית מפנה לתקנות שקובעות את אחוזי הנכות.

<מירי סביון: ממילא אנחנו מרחיבים את הקביעה של אחוזי נכות לתוך הקריטריונים של הביטוח הלאומי, ממילא המקום הנכון לעשות את זה זה בתקנות.

<מירי סביון: ממילא הדרך שנראית לנו נכונה לחוקק את התיקון הזה זה בתוך התקנות מכוח סעיף 9(5).

<מירי סביון: נראה לנו שזאת הדרך הנכונה לעשות את כל התיקון בתוך התקנות ולא בחקיקה ראשית ואז ממילא ההליך שמדברים עליו הוא קצת שונה.

משה גפני: אני יש לי יותר ניסיון ממך.

משה גפני: את יותר חכמה ממני אבל לי יש יותר ניסיון ממך.

קארין אלהרר: לא, לא, אתה יותר חכם.

קארין אלהרר: אמרתי כבר, שאני אגדל אני רוצה להיות גפני.

מיקי רוזנטל: ברמה הפרקטית אני מציע, אנחנו נחבר את החוכמה שלה ואת הניסיון שלך ונעשה כדלקמן:

מיקי רוזנטל: בוא נעביר את זה עכשיו בלי הפירוט, נגיד כל מי שהוא ב-100% יזכה, למעט אלה שיעברו בקריאה השנייה והשלישית.

מיקי רוזנטל: זה אותו הדבר מה שאתה מציע, אבל זה אומר קודם כל מה כן ואחר כך הם יורידו את מה שלא ואנחנו נקבל את מה שלא, אם זה יהיה סביר.

מיקי רוזנטל: ואז היא יכולה לחיות עם זה כי הנורמה נקבעה וגם אנחנו יכולים לחיות עם זה כי בסוף נקדם את זה.

מיקי רוזנטל: אין הבדל.

משה גפני: אתה שמעת מה שהיא אמרה.

מיקי רוזנטל: היא מדברת על התקנות, התקנות זה משהו אחר.

מיקי רוזנטל: אני אומר לך, שיותר נכון להעביר את זה ככה, זה מאפשר להשאיר להם את הפתח ולקבוע באמת כי הרי אנחנו לא נגיד איזה מחלות פרמננטיות, איזה מחלות לא מגיעות ל-90% נכות של מס הכנסה הנדרשים כדי לקבל את הפטור.

משה גפני: לא, מה שהם אמרו, בקבוצות של כאלה שהן 100%, הן כן יצטרכו לעבור ועדות.

משה גפני: לא 90%.

מיקי רוזנטל: אבל יש הבדל בין נכות לצרכי ביטוח לאומי – שהיא יכולה להיות 100% - לצרכי פטור ממס.

מיקי רוזנטל: אתה צריך לקבל 90% נכות, שזה משהו אחר.

מיקי רוזנטל: אני לא רוצה לבלבל אותך אדוני.

משה גפני: לא, אף אחד לא מתבלבל מהעניין הזה.

משה גפני: אבל בסופו של דבר, יש כאלה שנמצאים בתוך ה-100% האלה או ה-90% אבל הם לא יהיו בחוק הזה.

מיקי רוזנטל: נכון.

משה גפני: הם לא יהיו בחוק בגלל שהם יהיו חייבים לעבור ועדה.

מיקי רוזנטל: לקארין אין בעיה עם זה.

מיקי רוזנטל: אבל אם אנחנו מעבירים, שזאת תהיה הנורמה.

מיקי רוזנטל: אחר כך הביטוח הלאומי והאוצר יבואו לוועדה ויגרעו, זה מסייע גם לחברת הכנסת אלהרר לקבל את זה.

משה גפני: אני חושב שזאת הצעה טובה, אם אתם מסכימים לה.

משה גפני: אני כיושב ראש הוועדה מתחייב שלא נביא לקריאה שנייה ושלישית אלא רק לאחר קבלת הרשימה של הביטוח הלאומי.

קארין אלהרר: גם אני מתחייבת, לצורך העניין.

קארין אלהרר: דרך אגב, אני רק אוסיף עוד הערה, הצעת החוק הזאת עברה בתיאום.

משה גפני: אני משבח את רשות המיסים בעניין הזה.

מיקי רוזנטל: נכון, זה חוק טוב והגישה שלהם חיובית מאוד.

משה גפני: כן.

קארין אלהרר: חברים יקרים, אני תכננתי לשבח את רשות המיסים.

<מירי סביון: כשמשבחים אותנו יותר מדי מתחילה להתעורר בעיה.

קארין אלהרר: לא, אל תדאגי, הכול בסדר.

משה גפני: אני רוצה שתדעי, שאנחנו פה עושים עבודה מקצועית ומה שצריך לשבח, אנחנו משבחים.

משה גפני: צריך לשבח אתכם על העניין הזה.

משה גפני: אני אגיד לך גם למה, מדובר פה על ילדים או משפחה שהחברה צריכה לסייע להם וזאת גישה מאוד חיובית הגישה שלכם בעניין.

משה גפני: אני רק רוצה שתדעו מבחינת הזמנים, אנחנו הולכים עכשיו לתקופה שהיא תקופה צפופה מאוד, קשה מאוד.

משה גפני: החוק הזה עם כל החשיבות שלו ועם כל העניין שלי יש בו כמו חברים אחרים, לסייע לנכים שזה אחד מהדברים החשובים ביותר שהחברה צריכה לטפל בו, הוא יידחק.

משה גפני: הוא יידחק מכיוון שסדר היום יהיה מאוד צפוף ויתחיל ויכוח על ערב פסח וכל מה שנלווה וזה לא יהיה בראש מענייננו.

משה גפני: זאת הזדמנות לפחות להתקדם.

מיקי רוזנטל: אנחנו מתחייבים פה כולם לא להעביר את זה ללא המחלות כי אתם מסתייגים שהם ייכללו ואנחנו אחר כך נקבע את זה אתכם ביחד.

<מירי סביון: אני רוצה להסביר.

<מירי סביון: לחקיקה כפי שהיא עם 100% אנחנו חייבים להתנגד, יש פה עלויות תקציביות, אנחנו לא יכולים להסכים עם זה.

קארין אלהרר: מה זאת אומרת?

קארין אלהרר: תחדדי לי.

<מירי סביון: אם כרגע החקיקה רשומה עם 100% גמלה, אנחנו לא יכולים להסכים לחקיקה כזאת, זאת חקיקה שיש לה עלויות תקציביות שאפילו לא בדקנו כי הם מאוד מרחיבה, היא מרחיבה את ההקלות ולזה לא התכוונו.

מיקי רוזנטל: לא, לא נכון, סליחה גברתי שאני קוטע אותך.

<מירי סביון: זה מה שכתוב בהצעת החוק.

מיקי רוזנטל: לא, עזבי רגע, עזבי.

<מירי סביון: רגע, עוד דבר.

<מירי סביון: אני חושבת שדווקא בדיון הזה כולנו מסכימים אז נראה לי שחבל.

<מירי סביון: אני חושבת שכולנו גם מסכימים על העיקרון, גם על המעשיות וגם מחפשים את הדרך הכי נכונה לעשות זאת.

<מירי סביון: כרגע החקיקה כתובה בתוך סעיף 9(5)(ב), שנותן הקלות להכנסות שאינן מיגיעה אישית.

<מירי סביון: למעשה סל ההטבות שמגיע לילדים נכים הוא יותר רחב מזה.

<מירי סביון: יש להם הקלות במס רכישה, יש להם הקלות במשיכה שלא כדין מקופות גמל.

<מירי סביון: אם אנחנו נתקן את החקיקה כפי שהיא עכשיו – בוא נניח שנתקן את הסיפור של האחוזים – אנחנו נצטרך עוד חקיקה בחקיקת משנה כדי לטפל במגזרים האחרים.

<מירי סביון: אם אנחנו רוצים לעשות עבודה נכונה בעניין הזה כדי לתת את ההטבות למי שמגיע ולחסוך את הבירוקרטיה, אם אנחנו מתקנים את זה בדרך של תיקון התקנות, אנחנו בבת אחת מתקנים את כל הדברים האלה.

<מירי סביון: למה ללכת לעוד ועוד?

משה גפני: את מעלה שתי סוגיות.

משה גפני: שתי הסוגיות צריכות להידון לפני הקריאה השנייה והשלישית בגלל שקריאה ראשונה עדיין לא מטילה עול תקציבי.

משה גפני: השאלה האחת שאת מדברת עליה ואנחנו כולנו מסכימים עם זה, שיש כאלה שזכאים ויש כאלה שלא זכאים – גם לדברייך וגם לדבריה של הגברת מהביטוח הלאומי, וגם אנחנו מסכימים לעניין הזה, אין לנו ויכוח בעניין הזה – זאת הערה אחת והיא נכונה.

משה גפני: יש לך הערה שנייה שעל ההערה הזאת ככל הנראה יהיה ויכוח.

משה גפני: את טוענת, שלא צריך בכלל חקיקה ראשית, הכול יכול לעשות בתקנות, נכון?

<מירי סביון: כן, שזאת הדרך הנכונה.

משה גפני: נכונה או לא נכונה, זה תלוי בעיני המתבונן.

משה גפני: את ההחלטה בעניין הזה אנחנו יכולים לקבל בקריאה השנייה והשלישית.

משה גפני: את יכולה לבוא בקריאה השנייה והשלישית ולהגיד, אני מבקשת לא להמשיך את החקיקה, אנחנו הבאנו לפה תיקון תקנות, התיקון הזה לפי דעתנו ברשות המיסים זו הדרך הנכונה.

משה גפני: אני חולק על זה.

משה גפני: אני לא בטוח שתקנות יהיו כל כך מהר, אני לא בטוח שזה מכסה את הכול, אבל את הוויכוח הזה תמיד את יכולה להגיד לקראת הקריאה השנייה והשלישית.

משה גפני: למה אני אומר את זה?

משה גפני: למה הצעתי את זה בהתחלה, אני מכיר את לוחות הזמנים כאן, זה עלול להידחק לשוליים ובסוף מרוב כוונות טובות לא יהיה חוק.

מיקי רוזנטל: וגם לא תקנות.

משה גפני: ולא תקנות, בוודאי.

משה גפני: תקנות זה עוד יותר מסובך.

משה גפני: לכן, אני חושב, שהמתחיל במצווה אומרים לו גמור.

משה גפני: התחלתם בדרך נכונה, יש התחייבות של כולנו, גם של חברת הכנסת המציעה וגם שלי כיושב ראש הוועדה, לא נתקדם לקריאה השנייה והשלישית מבלי שנגיע להסכמה על אותם אלה שהם לא זכאים גם על פי החוק הזה.

משה גפני: וזה אנחנו נחכה לביטוח הלאומי, אנחנו נבקש שזה יהיה כמה שיותר מהר.

משה גפני: את תבואי לפני הקריאה השנייה והשלישית ותגידי, הנה, יש פה תקנות, החוק התייתר.

משה גפני: בסדר, אבל כשנתקדם עם זה.

משה גפני: תהיו חיוביים.

<מירי סביון: אנחנו חיוביים.

<ברוך משולם: ההצעה שלנו היא כזאת, אנחנו מלכתחילה תמכנו בהצעה ומלכתחילה ישבנו ועשינו דיונים ובאמת בדקנו איך אפשר לקדם את זה.

<ברוך משולם: ההצעה כמו שהיא היום מדברת רק על סעיף 9(5)(ב), שהוא הפטור הקטן.

<ברוך משולם: גם אם נקדם את זה בקריאה ראשונה, הרבה לא עשינו כי נשארנו עם נושא מאוד ספציפי שאנחנו צריכים להביא תקנות משלימות כדי לפתור את הבעיה באופן יותר רוחבי.

<ברוך משולם: ההצעה שלנו אם ככה זה לתת מענה בתקנות לכל הסוגיה, גם ל-9(5)(א), גם ל-9(5)(ב), שהצעת החוק מדברת עליה.

משה גפני: אתה שמעת מה שהצענו?

<ברוך משולם: כן.

מיקי רוזנטל: אבל אדוני, הציעו לכם, תביאו תקנות ואנחנו נאשר אותן בין הקריאה השנייה והשלישית, אם תביאו.

מיקי רוזנטל: אם לא תביאו, נמשיך לחוקק.

<ברוך משולם: שמעתי, תיכף אני אציע הצעה ואני אשמח אם תשקלו אותה.

משה גפני: בבקשה.

<ברוך משולם: אנחנו נעשה בפרק זמן מאוד מאוד קצר, שעכשיו אנחנו ננסה להתכוונן אליו - - -

משה גפני: מה פירוש המילה פרק זמן קצר במשרד האוצר היום?

<ברוך משולם: אני לא יודע במשרד האוצר.

<ברוך משולם: אני יכול להתחייב על מה שאני אמון עליו, ברשות המסים תוך מספר שבועות, בוא נגיד בפרק זמן שלא יעלה על חודש.

קארין אלהרר: מה חודש?

<ברוך משולם: אני אביא תקנות, אני נוסח מוצע של תקנות.

קארין אלהרר: זה הרבה זמן.

משה גפני: זה לא הרבה זמן.

משה גפני: תביא תקנות, אנחנו נעצור לקראת הקריאה השנייה והשלישית.

<ברוך משולם: אני אביא נוסח מוצע של תקנות ולכן אם אפשר לא להצביע היום בקריאה ראשונה ולהמתין עד שנביא תקנות, אני חושב שזה ייתן פתרון יותר נכון, יותר כולל ויותר ממצה מאשר להעביר משהו מאוד מאוד חלקי.

<ברוך משולם: זאת הבקשה שלנו, תשקלו אותה.

קארין אלהרר: אדוני היושב ראש, אני חייבת להגיד לך, מתי ההצעה הזאת עברה בקריאה טרומית?

קארין אלהרר: ב-2016.

קארין אלהרר: אנחנו כבר בינואר 2018.

קארין אלהרר: אם הדברים היו עובדים מהר, אתה יודע - - -

משה גפני: מה את מציעה?

משה גפני: יש לנו דרך, מה שהם מציעים, לחכות עם ההצבעה בקריאה הראשונה.

קארין אלהרר: לא חודש אדוני, לא חודש.

<ברוך משולם: אולי אני אקל עליכם.

משה גפני: בינתיים לא הקלת.

<ברוך משולם: אז אנסה יותר.

<ברוך משולם: אני עושה את המקסימום.

קארין אלהרר: רגע, אתה מצביע על ה-100% היום?

<ברוך משולם: לא, שנייה, אני מקל עליכם.

<ברוך משולם: אנחנו נתחייב פה להביא תוך חודש תקנות כאשר התחולה שלהם תהיה מה-1.1.2018.

<ברוך משולם: זאת אומרת, חלילה וחס החודש הזה לא יפגע בשום - - -

קארין אלהרר: אבל אדוני, אני מקבלת את ההצעה לעניין הרטרואקטיביות, אני אגיד לך מה העניין.

קארין אלהרר: העניין הוא שבעוד חודש, גפני שאני מאוד מעריכה ומוקירה את פועלו, יהיה עסוק מעל הראש עם התקציב.

קארין אלהרר: וכמה שהוא טוען שהוא מחבב את החוקים שלי, הוא לא ייגע בהם.

משה גפני: לא, לא כולם.

משה גפני: החברתיים.

עודד פורר: הוא ישלח פקחים לאכוף את החוקים שלך.

משה גפני: אני מקדם את החוקים שלך בגלל שאני חושב שהם חוקים מצוינים.

משה גפני: ופה בוועדה ובחוקים שלך לא מדברים על נכים, פועלים בעניין הזה, לא מצהירים הצהרות.

קארין אלהרר: נכון.

מוסי רז: אבל גם בעניין השרים.

משה גפני: השרים זה משהו אחר.

קארין אלהרר: אני חייבת להודות, זה לא קורה הרבה בוועדות אחרות ויישר כוח.

משה גפני: תודה רבה.

קארין אלהרר: אני חוששת לפועלי שירד לטמיון.

קארין אלהרר: אני לא יודעת מה יהיה ובכנסת יש כלל אחד שלמדתי, מה שאתה יכול לעשות היום תעשה היום כי אתה לא יודע אם יהיה מחר ולכן אני ממהרת בעניין הזה.

קארין אלהרר: אתה לא יכול להאשים אותי, אם ההצעה עברה בטרומית ב-2016 ואנחנו ב-2018 אל תבואו אלי בטענות שאני ממהרת.

משה גפני: יש לי הצעה.

משה גפני: ההצעה היא כזאת, תוך חודש?

משה גפני: תוך חודש יש תקנות.

<ברוך משולם: אנחנו נביא טיוטה של תקנות.

משה גפני: תוך חודש, התחייבת.

משה גפני: אנחנו נאשר עכשיו את החוק לפי המתכונת המורחבת.

<מירי סביון: לפי איזה אחוזי נכות?

משה גפני: ה-100%.

<מירי סביון: על ה-100% אנחנו לא יכולים לאשר.

משה גפני: רגע, שנייה, עם כל הכבוד.

משה גפני: אנחנו הסכמנו על העיקרון שכולל את ה-100% ובתנאי שהמוסד לביטוח לאומי יביא מה הם אלה שצריכים ועדות ומה אלה שלא צריכים ועדות.

<מירי סביון: כנראה שלא הסברתי טוב.

משה גפני: הסברת מצוין, הבנו.

משה גפני: נכון שלא למדתי ליבה אבל אני מבין אותך לעילא ולעילא.

<מירי סביון: אנחנו לא מסכימים ל-100% בלי מגבלות.

<מירי סביון: אנחנו כרגע לא יכולים להסכים ל-100%.

משה גפני: בסדר, הבנתי.

משה גפני: עזבי את הבירוקרטיה, זה חוק אנטי בירוקרטיה.

משה גפני: בסוף, אם המוסד לביטוח לאומי יביא את החלוקה באלה של 100%, מי צריך ועדה ומי לא צריך ועדה, אתם תעשו את זה בתקנות.

<מירי סביון: שוב, אם החוק נשאר 100% אנחנו מתנגדים.

משה גפני: מה תשימו בתקנות?

משה גפני: מה עם כאלה שהם 100% אבל הם לא צריכים ועדה?

משה גפני: הדוגמה שהיא הביאה, של ילד שיש לו פגיעה נפשית?

<מירי סביון: בוודאי, זו הכוונה.

משה גפני: אז זו הכוונה, זה בסדר, אז אין ויכוח.

<מירי סביון: אבל אם החוק עובר עם 100%, אנחנו לא יכולים להסכים עליו.

משה גפני: רק רגע, שנייה, תני לי לסיים את הבירוקרטיה שלי.

משה גפני: אנחנו מסכימים על העקרונות.

משה גפני: אנחנו מתווכים על הדרך איך אנחנו מתקדמים עם העניין הזה.

משה גפני: אנחנו מסכימים שמי שהוא עם 188%, הוא לא נמצא בוועדה, הוא מקבל אוטומטית.

משה גפני: מי שנמצא ב-50% לא מקבל אוטומטית בשום מקרה.

משה גפני: מי שנמצא ב-100%, זה תלוי, אם זה סוג מחלה כזאת שלא צריך ועדה, הוא לא יצטרך ועדה.

משה גפני: אם זה סוג מחלה שכן צריך, אלרגיה למשל, הוא יצטרך ועדה, אין ויכוח על זה.

משה גפני: עכשיו שאלה על הטכניקה.

משה גפני: אני מציע את הטכניקה כדלהלן.

משה גפני: אנחנו נכתוב גם את הנושא של ה-100%, אתם תתנגדו, זה בסדר, אבל אני אגיש רביזיה על ההחלטה פה למשך חודש ימים ואחרי חודש ימים אנחנו נקיים את הדיון אם אנחנו ממשיכים את החקיקה, כן או לא.

משה גפני: אני לא צריך אישור מכם, אני יכול לאשר את זה.

<ברוך משולם: ברור לי שלא, אבל אם אנחנו הולכים בכיוון כזה, בואו נעשה 188%, תגיש רביזיה, נביא טיוטת תקנות, ניפגש פה עוד חודש - - -

קארין אלהרר: על מה הוא יגיש רביזיה?

משה גפני: על 188% אני אגיש רביזיה?

קארין אלהרר: על 188% הסכמת אתי, אתה רוצה שעל זה הוא יגיש רביזיה?

<ברוך משולם: אתם רוצים שאני אתחייב תוך חודש להביא תקנות ואני אפעל לקדם את זה תוך חודש.

<ברוך משולם: אז אני מתחייב תוך חודש להביא תקנות שיפתרו את זה.

משה גפני: ברוך אני אגיד לך, אל תהיו כאלה, בסוף אתם חוטפים.

משה גפני: עם הנכים אתם חוטפים עם מיליארדים ואומרים דברים לא נכונים.

משה גפני: אתם צריכים להיות יותר רכים כלפי הנכים, זו תמונת המצב הציבורית.

משה גפני: לא קורה לכם שום דבר, חודש תעבדו על תקנות, לא קרה כלום.

משה גפני: אני לא מביא את זה למליאה.

<מירי סביון: אנחנו מבינים.

<מירי סביון: כרגע, אם זה 100% אנחנו חייבים להתנגד.

משה גפני: אוקי, בסדר, חייבים.

משה גפני: חייבים לשמור שבת, לא שמעתי שחייבים להתנגד.

משה גפני: איפה כתוב בתורה שחייבים להתנגד.

משה גפני: אני לא מבקש אישור מכם.

משה גפני: אני הולך לאשר את זה, אני מגיש רביזיה - - -

<אייל לב ארי: בגלל שעלו כאן

<אייל לב ארי: עוד נושאים שברוך אמר שכרגע ההצעה נוגעת רק בפלח צר, סעיף 9(5), צריכה להתייחס הוועדה אם היא רוצה להתייחס גם לנושאים הנוספים שצוינו כאן, גם את הנושא של מס רכישה.

<ברוך משולם: נדגיש, זה לא במסגרת הצעת החוק.

<ברוך משולם: זה לא תיקון של פקודת מס הכנסה, זה בכלל חוקים אחרים ולכן זה לא רלוונטי.

<ברוך משולם: אם אתם רוצים להצביע על זה, אנחנו נשארים בפקודה.

<ברוך משולם: מאוד מצומצם, מאוד מאוד נקודתי.

<אייל לב ארי: גם עניין המשיכה בפטור מקופות הגמל, זה שני דברים - - -

<ברוך משולם: נכון, בדיוק.

<מירי סביון: התקנות יפתרו את שניהם.

<ברוך משולם: גם לעניין הצעת החוק, היא מדברת רק על 9(5)(ב).

קארין אלהרר: ברוך, אנחנו לא מכניסים את זה כרגע, אתם תביאו את התקנות.

<אייל לב ארי: אני רק הצעתי.

משה גפני: שנייה.

משה גפני: מירי וברוך, אנחנו לא מוסיפים את זה.

משה גפני: אנחנו בעוד חודש נשמע האם יש נכונות לנושא הזה בגלל שהנושא הוא מכלול דברים.

משה גפני: אם לא נגיע להסכמה ולא נגיע לנכונות, נמשיך את החקיקה בלי הסכמה.

משה גפני: אני מקווה שנגיע להסכמה בתוך חודש.

משה גפני: הנושאים שהועלו פה הם נושאים מורכבים משלושה חלקים, גם החלק הזה שאייל אמר, החלק הזה גם מרחף כאן.

משה גפני: צריך להיות גמיש בעניין של הילדים האלה.

משה גפני: צריך לאפשר להם את הדברים האלה בלי הבירוקרטיה.

<מירי סביון: אנחנו לא חלוקים.

<מירי סביון: אני חושבת שאנחנו לא חלוקים.

משה גפני: הוויכוח בינינו הוא התקופה הזאת עכשיו שאנחנו נמצאים.

משה גפני: אם היינו בשנה רגילה שדיוני התקציב הם בנובמבר, לא הייתה בעיה, בסדר, עוד חודש, פחות חודש, זה מחכה מ-2016, יחכה עוד כמה שבועות.

משה גפני: אבל אני יודע מה הולך לקרות פה.

משה גפני: נדמה לי שגם אתם יודעים.

משה גפני: אני לא יודע מה יהיה הלאה, נבוא אחרי פגרת הפסח, אני לא יודע מה יהיה לפני פגרת הפסח ויכול להיות שהחוק הלך לאיבוד.

משה גפני: לכן אני רוצה להתקדם.

משה גפני: לכן הצעתי מלכתחילה, מה שקארין לא הסכימה, לחוקק רק את החקיקה הזאת הנמצאת על השולחן.

משה גפני: אבל מכיוון שהיא התנגדה והיא אומרת בואו נדבר על הכול ואחרי זה נוציא דברים - אנחנו מסכימים לכול, אין ויכוח על הדבר הזה, אם יהיו תקנות, נדבר איך זה בתקנות ונראה מה יש בתקנות - אני מציע את ההצעה הזאת, שאנחנו נחוקק את הרחב יותר בלי מה שאתה הוספת.

משה גפני: אנחנו נצביע על זה ואני לא מביא את זה למליאה, אני מגיש רביזיה.

משה גפני: בבקשה, מי הגברת?

<גאולה קשת: שמי גולי קשת, אני אימא לילד שהיה חולה לפני עשר שנים בסרטן, ברוך הם הבריא.

<גאולה קשת: אני משמשת היום כיושבת ראש עמותת גדולים מהחיים, שמטפלת בילדים אונקולוגיים.

<גאולה קשת: אני רוצה לפנות אליכם הביטוח הלאומי ומס הכנסה ולהמשיך את בקשתו ואת דבריו של כבוד היושב ראש גפני.

<גאולה קשת: אני מייצגת רק את ההורים האונקולוגיים, כשאנחנו היינו חולים עברנו סיוט בירוקרטי כי אנחנו היינו 100%.

משה גפני: הם לא מתווכחים אתך, הם אומרים את אותו הדבר.

<גאולה קשת: אני רק רוצה לומר לכם את מה שעובר על משפחה שמתמודדת עם נכות זמנית של ילד שמטופל במחלקה אונקולוגית – שאף אחד לא יידע מזה – להביא אותו לוועדות, זה משהו שאנחנו מוותרים על זה מראש.

<גאולה קשת: אני הקול של ההורים כאן – הקול בקו"ף אולי גם הכול בכ"ף – של ההורים ואני פונה אליכם בשם ההורים האונקולוגיים לשקול מה קורה למשפחה שעוברת מ-188% ל-100%.

<גאולה קשת: במעבר הזה אנחנו נופלים בבירוקרטיה הכי קשה שיש.

משה גפני: תודה רבה.

משה גפני: גברת קשת אני רוצה להגיד לך, יש מקרים שבהם מתנהל בוועדה ויכוח בין נציגי הממשלה לבין חברי הוועדה.

משה גפני: זה לא המקרה.

משה גפני: אין ויכוח.

משה גפני: מה שאת אומרת זאת הצעת החוק של קארין אלהרר שנמצאת פה על השולחן.

משה גפני: היו דיונים עם רשות המיסים והדיונים היו חיוביים.

משה גפני: זאת אומרת, אין ויכוח, את שומעת את זה גם כאן לגבי הנושא העקרוני.

משה גפני: מה שאת מעלה נוגע ללבנו לכל אחד מאתנו, אנחנו מתפללים שלאף אחד זה לא ייקרה אבל אף אחד מאתנו לא חסין.

<גאולה קשת: כבוד היושב ראש, אני יודעת על מה אני מדברת, המעבר מ-188% ל-100% הוא קריטי.

משה גפני: בסדר, הבנו, היית מאוד ברורה.

משה גפני: הדיון שלנו הוא דיון איך הולכים, באיזה מסלול הולכים.

משה גפני: הייתי מקבל את המסלול שהם אומרים לו אכן היינו בימים רגילים.

משה גפני: בימים רגילים, בסדר, אני יושב ראש הוועדה, אני רוצה לקדם את זה, החברים רוצים לקדם את זה, אז הייתי עושה דיון בעוד שבועיים.

משה גפני: אני יודע שבעוד שבועיים אנחנו נכנסים למסלול שעד אחרי פגרת הפסח לפחות אנחנו לא פה, אנחנו בדיונים אחרים לגמרי מכיוון שצמצמו את הזמן לזמן כזה שאנחנו צריכים את כל הזמן לנושא הזה ואז ההצעה הזאת שהיא הצעה מאוד חשובה - - -

מיקי רוזנטל: כי מ-2019 זה מופיע פתאום במרץ.

מיקי רוזנטל: מפתיע מאוד, זה משהו חדש.

משה גפני: נכון.

משה גפני: אנחנו מדברים על העובדות, לא מדברים למה זה קורה.

משה גפני: לכן הדיון שלנו הוא הדיון הבירוקרטי כאן.

משה גפני: אני מציע, אנחנו עושים חוק שהחוק כולל גם את ה-100%.

משה גפני: אתם מתנגדים לזה, זה בסדר.

משה גפני: אתם יכולים גם לטעון שזה תקציבי מכיוון שבלאו הכי אני לא מביא את זה למליאה.

משה גפני: ממילא ההתנגדות שלכם פה מיותרת.

משה גפני: אתם צריכים לזרום אתנו במסלול הזה, אנחנו מדברים על כך שהתקדמנו עם הנושא של הילדים הנכים.

משה גפני: אבל אני מגיש רביזיה.

משה גפני: ברגע שאני מגיש רביזיה אני לא מביא את זה למליאה.

משה גפני: אני לא מביא את זה למליאה, אתם לא צריכים להגיד אם זה תקציבי או לא תקציבי, זה לא עומד לדיון.

משה גפני: בעוד חודש כשתבואו לכאן ולא יהיו תקנות ולא תהיה לכם עמדה - - -

<מירי סביון: למה הפסימיות הזאת?

<מירי סביון: בעוד חודש יהיו תקנות.

<מירי סביון: למה אמרת שבעוד חודש לא יהיו תקנות?

משה גפני: לא, לא אמרתי.

<מירי סביון: קצת יותר אמון.

משה גפני: אבל אתם אנשים עסוקים בארבעת השבועות האלה.

משה גפני: תגיד לי, השימוש במזומן לא מעסיק אתכם?

<ברוך משולם: יש הרבה דברים שמעסיקים אותנו, גם הילדים הנכים.

משה גפני: פתאום הכניסו את זה גם שזה יהיה חלק מהתקציב.

<ברוך משולם: לא, חס וחלילה.

<ברוך משולם: אנחנו ננסה לעזור לך לעזור לנו.

משה גפני: ציבורית אני סבור שזה מה שהוועדה צריכה לעשות.

משה גפני: אני מתחייב פה בפני כולם, יש פה יותר מעשרה אנשים - - -

קארין אלהרר: ומצלמות.

משה גפני: המצלמות לא חשובות.

משה גפני: אני סבור שציבורית זה מה שצריך לעשות כשלכם לא מפריע שום דבר.

משה גפני: אני מבין שאתם לא יכולים לקבל החלטה על הנושא של 100%, לא קיבלנו החלטה, אתם לא קיבלתם החלטה.

משה גפני: ברגע שאנחנו נקבל החלטה זה אם לא באתם לפה עם כלום בעוד חודש.

משה גפני: אם לא באתם עם כלום אז אנחנו חופשיים לנפשנו.

משה גפני: אם באתם, אנחנו מחויבים לכם, אנחנו נשב ונדון, נראה מה התקנות, נראה על מה מדובר, זה הכול.

משה גפני: מה הפשרה?

משה גפני: אני בעד פשרות.

<ברוך משולם: בואו נתקדם.

<ברוך משולם: אנחנו מוכנים שזה ילך לקריאה ראשונה ואנחנו נגיד שהמנגנון של שיעור הקצבה ייקבע בתקנות.

<ברוך משולם: אתם תוכלו לקדם את זה.

משה גפני: את מה?

<ברוך משולם: את המנגנון.

<ברוך משולם: כתוב פה: שמקבל קצבה בשיעור של 100% לפחות נקבע בהתאם למנגנון שייקבע בתקנות.

<ברוך משולם: לא 100%, אנחנו לא רוצים 100%.

<ברוך משולם: בסדר?

<ברוך משולם: תעבירו את זה בקריאה ראשונה, נגיע עוד חודש, נביא לכם תקנות ונדון הכול שם.

<אייל לב ארי: מה שברוך מציע, שה-100% יכול להיות עכשיו 188% - - -

קארין אלהרר: זה לא לשנות את המהות?

<ברוך משולם: לא, המהות לא משתנה.

קארין אלהרר: למה לא?

<ברוך משולם: כי אנחנו לא אומרים 100%, אנחנו אומרים, על הסכום הזה אנחנו נסכים בתקנות.

<ברוך משולם: יש מנגנון בתקנות, נקבע בתקנות.

<ברוך משולם: אבל המהות, שאנחנו מקדמים את החקיקה הזאת, אנחנו אתכם לגמרי.

קארין אלהרר: יסביר היועץ המשפטי.

משה גפני: בבקשה.

<אייל לב ארי: המחלוקת היתה בעצם על אחוז הגמלה.

<אייל לב ארי: אומנם התקנות יגיעו לוועדה אבל ההסמכה תהיה לכל אחוז גמלה שהשר יקבע.

<אייל לב ארי: זה חורג קצת מרוח הדברים שהוועדה כרגע התוותה.

<אייל לב ארי: אם אני מבין נכון, ההצעה שלך אומרת, נשאיר את שאלת אחוז הקצבה לשיקול השר באישור הוועדה.

<ברוך משולם: כפשרת ביניים.

<אייל לב ארי: כפשרת ביניים, זה יכול להיות 100%, יכול להיות 188%, יכול להיות 150%, יכול להיות כל מספר בספקטרום בין 100% ל-188%.

<ברוך משולם: אכן כן, ועל זה אפשר להגיש רביזיה.

קארין אלהרר: אוקי.

משה גפני: ברוך, אני מקבל את ההצעה שלך, חברת הכנסת קארין אלהרר מקבלת אותה.

משה גפני: אנחנו מקבלים את ההצעה הזאת, אני לא מגיש רביזיה אבל השיעור ייקבע בתקנות.

משה גפני: בסדר?

<ברוך משולם: בשמחה.

<ברוך משולם: אם לא מגישים רביזיה, התיקונים רחבים.

מיקי רוזנטל: לא, בקריאה שנייה ושלישית אנחנו יכולים להכניס את זה.

משה גפני: יהיה כתוב 100% לפחות שייקבעו בתקנות.

<אייל לב ארי: בשיעור שיקבע השר.

משה גפני: צריך להקריא?

<אייל לב ארי: ברוך, יש לכם הערות לנוסח?

<מירי סביון: איך אמרתם, ולא יפחת מ-100%?

<אייל לב ארי: הלא יפחת, בכל מקרה לא יהיה.

<אייל לב ארי: הסיפור בעצם הוא 100% ומעלה, זה העניין.

<אייל לב ארי: לא יהיה 100% ומטה.

משה גפני: נכון, הוא לא מ-100% ומטה.

משה גפני: כולנו מסכימים ששם זה לא יהיה.

קארין אלהרר: את הסטטוס קוו לא משנים.

משה גפני: ברור.

<אייל לב ארי: הסיפור יהיה הטווח בין 100% ל-188%.

משה גפני: נכון, שזה ייקבע בתקנות.

קארין אלהרר: אין בעיה.

<אייל לב ארי: חוץ מזה, יש לכם הערות לנוסח ברוך?

<ברוך משולם: יש לי הערות לנוסח, אבל אני לא רוצה להיכנס כרגע.

<ברוך משולם: אנחנו נביא תקנות, נסקור את הכול ולכן אנחנו יכולים להתקדם עם מה שיש כרגע.

משה גפני: בסדר, בואו נצביע.

<ברוך משולם: רצינו ייעול, רצינו פשטות, רצינו בירוקרטיה, אנחנו מתקדמים אתכם.

<אייל לב ארי: יש הערכת עלות?

<ברוך משולם: כרגע, בגלל שלא הסכמנו על האחוז, קשה לנו מאוד לאמוד את זה.

<מירי סביון: מכיוון שהאמירה שלנו שאנחנו לא משנים פה מהותית את ההקלות אלא רק מקלים בבירוקרטיה, אז אין פה עלויות אלא אם כן עלויות זניחות כתוצאה ממימוש של - - -

משה גפני: בסדר גמור.

משה גפני: בבקשה אייל, תקריא.

<אייל לב ארי: הצעת חוק לתיקון פקודת מס הכנסה (פטור ממס למקבלי קצבת ילד נכה), התשע"ו-2016.

משה גפני: לא, זה התשע"ח-2018.

<אייל לב ארי: זה יתוקן.

<אייל לב ארי: תיקון סעיף 9 – תיקון סעיף 9.

<אייל לב ארי: 1.

<אייל לב ארי: בפקודת מס הכנסה, בסעיף 9(5)(ב), במקום ״של עיוור או נכה כאמור״ יבוא: "של עיוור, של נכה כאמור, או של ילד נכה כמשמעותו בחוק הביטוח הלאומי [נוסח משולב], התשנ״ה-1995, שמקבל קצבה בשיעור שיקבע השר, באישור ועדת הכספים של הכנסת.

משה גפני: טוב.

קארין אלהרר: רגע, אבל לא מדברים על כך שלא יפחת מ-100%.

<אייל לב ארי: שלא תפחת מ-100%.

<מירי סביון: אפשר להעיר הערה רק כדי לוודא שזה מחודד.

<מירי סביון: התשובה שנתנו לגבי העלויות זה תחת ההנחה החד משמעית, שאנחנו בחקיקה שתצא בסופו של יום לא הרחבנו את האוכלוסייה, מה שאומר, שזה ה-188% ועוד 100% עם הסעיפים הרלוונטיים.

קארין אלהרר: אנחנו לא מרחיבים.

<מירי סביון: חשוב היה לי להגיד את זה.

משה גפני: נרשם בפרוטוקול.

קארין אלהרר: שזה יירשם לפרוטוקול ואני רוצה לומר משהו לפרוטוקול.

משה גפני: בבקשה.

קארין אלהרר: גם רשות המסים בוודאי מבינה, שיש אנשים שמותשים מהבירוקרטיה והם לא מגיעים.

מיקי רוזנטל: הם לא ממצים את הזכויות שלהם.

קארין אלהרר: ויפנו יותר אנשים.

מיקי רוזנטל: הקריטריונים יישארו זהים, יכול להיות שתהיה הגדלה מסוימת בגלל שהבירוקרטיה תוקל.

מיקי רוזנטל: אנחנו מדברים על הקטנת הביורוקרטיה.

<ברוך משולם: זה אין שום בעיה כי ממילא הם היום יכולים למצות את ההטבות שלהם עד הסוף ולקבל את זה.

<ברוך משולם: אין שום בעיה.

משה גפני: אומרת חברת הכנסת קארין אלהרר וכולנו מצטרפים אליה בעניין הזה, אנחנו סבורים שסילוק הבירוקרטיה שאתם מסכימים לה זה דבר חיובי כשלעצמו, אבל ככל הנראה זה יגרום לכך, שיהיו הורים רבים שעקבות המציאות הזאת שהבירוקרטיה לא קיימת, הם יבואו לבקש מה שהם לא ביקשו עד היום.

משה גפני: ולכן יכול להיות שיורחבו מספר הפונים.

משה גפני: אתה צודק, שהפונים האלה היו זכאים גם קודם, אבל כמו שגברת קשת אמרה, אנשים לא רוצים לעבור את זה.

משה גפני: מכיוון שאנשים לא רוצים לעבור את זה, התיקון הזה לחוק שייעשה בסופו של דבר בתקנות או בחוק, יביא אנשים שיבקשו בכל זאת.

<ברוך משולם: זאת אומרת יש פה מיצוי ולא הוספה ולכן אין שום בעיה.

משה גפני: נכון, לא מוסיפים.

משה גפני: הצעת חוק לתיקון פקודת מס הכנסה (פטור ממס למקבלי קצבת ילד נכה), התשע"ח-2018, כפי שהקריא היועץ המשפטי לוועדה.

משה גפני: מי בעד אישור הצעת החוק ירים את ידו.

משה גפני: בעד – 6

משה גפני: נמנעים – אין

משה גפני: הצעת החוק אושרה.

משה גפני: אני מודה לכם ברשות המיסים ואני פונה אלייך במוסד לביטוח לאומי, אם אפשר כמה שיותר מהר להעביר אלינו את החלוקה הזאת שהיא חשובה מאוד.

<לימור לוריא: אנחנו בעצם צריכים לשבת עם רשות המיסים נכון?

משה גפני: מה?

<לימור לוריא: אני רק רוצה לוודא שהבנו.

<לימור לוריא: אנחנו הביטוח הלאומי צריך לשבת עם רשות המסים, זה לא שהוא צריך להגיש לוועדה, ורשות המסים תגיש אליכם את ההצעה, כולל התקנות המפורטות.

משה גפני: כן, אני מבקש רק שזה יהיה כמה שיותר מהר.

<ברוך משולם: בדיוק, כי אנחנו מתבססים עליהם.

משה גפני: גברת לימור לוריא, תגישי גם אלינו, אני רוצה להראות את זה לחברת הכנסת אלהרר, נראה שאנחנו מדברים על אותו הדבר.

משה גפני: תודה רבה.

משה גפני: אני מודה לכולם, הישיבה נעולה.